text: 04 красавік 2019, 21:09 абноўлена 04 красавік 2019, 21:16
  Затрыманьне кіраўніка «Маладога Фронту» Дзяніса Урбановіча ля Курапатаў. На момант публікацыі Урбановіч застаецца затрыманым
  4 красавіка вызвалілі палітыка Зьмітра Дашкевіча, актывістаў Піліпа Шаўрова і Валера Рабцава. Гадзінай раней вызвалілі Валянціну Яроменак. Частка затрыманых знаходзіцца ў ізалятары часовага ўтрыманьня.
  Пра вызваленьне мужа паведаміла каля 22 гадзіны ў Фэйсбуку Наста Дашкевіч.
  ​ Пазьней пра вызваленьне мужа, сустаршыні Беларускай хрысьціянскай дэмакратыі Паўла Севярынца напісала ў Фэйсбуку ягоная жонка Вольга Севярыныц.
  У Курапатах зранку 4 красавіка зьнесьлі 70 крыжоў. Улады сьцьвярджаюць, што крыжы паставілі незаконна. Прэс-сакратарка кіраўніка Беларусі Натальля Эйсмант патлумачыла гэта распараджэньнем Аляксандра Лукашэнкі.
  Падчас прэс-канфэрэнцыі 1 сакавіка Аляксандар Лукашэнка заявіў: «Прывядзём у парадак Курапаты, каб дэманстрацыі з крыжамі па пэрымэтры не было».
  Як патлумачылі затрыманьні?
  Піліп Шаўроў сказаў Свабодзе, што на іх склалі пратакол паводле артыкула 17-1 — гэта дробнае хуліганства. Нібыта «перашкаджалі працы будаўнікоў з прадпрыемства "Заслаўебудіндустрыя", размахвалі рукамі і крычалі».
  Ім адразу ўручылі позвы ў суд на 18 і 19 красавіка. Паводле Шаўрова, зь імі размаўляў начальнік РАУС.
  «Нам сказалі, што хутка ўсіх вызваляць. Пакуль мы чакаем сяброў каля будынку Менскага РАУС на вуліцы Скарыны», — сказаў Піліп Шаўроў.